Ülle Madise	Teie: 12.12.25 nr 16-6/251642/2508997	
Õiguskantsleri Kantselei	
	
 	Meie: 23.01.2026 nr 1-12/25/1313 - 2	

	
Parkimiskorraldusest kortermajade juures		

Austatud Ülle Madise	

Pöördusite Tallinna Linnavalitsuse poole küsimuste ja ettepanekutega Õismäe kortermajade parkimiskorralduse osas. 
Pöördumises tõite välja mitmed kitsaskohad: kõnniteedel parkimine, alarmsõidukite juurdepääs ja talvine liikluskorraldus. Juhtisite tähelepanu puuetega inimeste liiklusvõimaluste tagamisele, järelevalve tõhustamisele ning tegite ettepanekud tõkete paigaldamiseks kõnniteedele ja parkimise eriõiguste andmiseks avalikus ruumis. 
Nõustume, et teema on oluline ja vajab enam tähelepanu. Kindlasti peame seejuures arvestama olukorraga, kus parkimiskohtade nõudlus on Tallinnas viimase 20-30 aastaga oluliselt kasvanud, kui see oli suuremate kortermajade piirkondade rajamise perioodil, mil sõiduautode kättesaadavus oli piiratud. 
Tallinn on varasemalt sõlminud korteriühistutega isiklikukasutusõiguse lepinguid, kus ühistud on avaldanud selleks soovi ja ruumiliselt on olnud see võimalik, et ühitud saaksid rajada enda kortermaja naabrusesse täiendavaid parkimiskohtasid, et leevendada parkimiskohade nõudlust ja aidanud seeläbi korrastada piirkonnas parkimiskorraldust kortermajade vahel. Oleme leppinud koalitsioonilepingu sõlmimisel kokku, et linn on valmis nimetatud lepinguid korteriühistutega pikendama ja vajadusel sõlmima ka uusi, et leevendada parkimise murekohti kortermajade piirkonnas. See loob eelduse ja võimaluse parkida inimestel oma sõiduk ettenähtud parkimiskohal vastavalt nõuetele. Palume korteriühistute juhatustel võtta ühendust oma piirkonna linnaosavalitsusega ning selgitada võimalusi nimetatud lepingute pikendamiseks ja/või sõlmimiseks.  
Toote oma kirjas välja, et kõige tõhusamalt ja säästlikumalt saaks kõnniteedel parkimist vähendada tõkete paigaldamisega. Selgitame siinkohal, et kõiki kõnnitee ääri magalapiirkondades tõkispostidega piiritleda ei ole võimalik. Siiski on see võimalus probleemkohtades ja sellega ka linn tegeleb. Samas praktikas on kahjuks tavapärane, et postirivi lõppedes pargivad taas sõidukid ruumipuudusel selleks mitteettenähtud kohas. Ühtlasi tuleb arvestada, et kitsastes oludes tõkisposti paigaldamine võib takistada samuti päästetehnika ligipääsu, kui muidu oleks häda korral võimalik kõnniteelt lisaruumi võtta. Lisaks tuleb arvestada, et kitsaste kõnniteede liikumisruum väheneb veelgi, kui sinna paigaldada tõkispostid, sest ka sõidutee ääres kehtivad teatavad gabariidinõuded (postid peavad paiknema sõidutee servast üldjuhul 0,5 m kaugusel). Tõkispostide osas tuleb arvestada ka asjaoluga, et tõkispostid häirivad talvisel perioodil oluliselt lumekoristust või isegi takistavad, mis tekitavad probleeme kõikidele liiklejagruppidele.
Kindlasti on olulisel kohal järelevalve, mida tuleb tõhustada parkijate suhtes, kes ei järgi parkimisreegleid ega Liiklusseaduses toodud sätteid oma sõidukite parkimisel. Sõidukite omanikud, kes takistavad liiklust on võimalik ka teisaldada, mis on loomulikult juba äärmuslikum meede, võimalusel tuleb nendega ikka ennetavalt suhelda ja paluda sõiduki ümber parkimist. Kindlasti tuletame korteriühitustele ja linlastele meelde, et kui kortermajade piirkonnas on sõiduk, mis takistab liiklust, siis palume anda sellest koheselt teada Tallinna Munitsipaalpolitsei korrapidajale (telefonil  14410, e-post korrapidaja@tallinnlv.ee), võimalusel teha pilt, mis edastada MUPO korrapidaja e-posti aadressile, et saaksime tõhusamalt reageerida ja rikkumisest oleks olemas ka tõend.
Lisaks toome välja linna parkimispoliitika pikaajalisema plaani, kus olulisel kohal on  parkimismajad ja nende rajamine, mis on kavandatud vastavalt Tallinna linna strateegiale. Tallinna Transpordiamet kaardistab koostöös linnaosavalitsustega perspektiivseid parkimismajade asukohti. Parkimismajade rajamisel on võimalik korrastada kortermajade vahelist tänavaruumi ja tänavatel parkimist.  Selliselt parenevad perspektiivis ka talihoolduse võimalused kortermajade vahelistel kõnniteedel ning parkimismajas puudub üldjuhul vajadus talihoolduseks.
Tallinn 2035 arengustrateegia näeb ette, et Mustamäe, Lasnamäe ja Õismäe korterelamute piirkondades pargitakse autod võimaluse korral mikrorajoonides olevatesse parkimismajadesse. Läbimõeldud olemasolevad ja pikaajalised parkimislahendused korrastavad parkimist, tagavad hoonete parema teenindamise (sh operatiivsõidukite juurdepääs) ning muudavad elukeskkonna kvaliteetsemaks kõikidele liiklejagruppidele.

Lugupidamisega	

	
(allkirjastatud digitaalselt)	
Joel Jesse
abilinnapea 

	
Koopia: Tallinna Munitsipaalpolitsei Amet, Haabersti Linnaosa Valitsus, Tallinna Kesklinna Valitsus, Kristiine Linnaosa Valitsus, Lasnamäe Linnaosa Valitsus, Mustamäe Linnaosa Valitsus, Nõmme Linnaosa Valitsus , Pirita Linnaosa Valitsus, Põhja-Tallinna Valitsus 
	
Martin Nelis
6404310 martin.nelis@tallinnlv.ee